Zuma, Shaik lyk heel gesond by geselligheid Jacob Zuma en Schabir Shaik Oudpres. Jacob Zuma en die veroordeelde bedrieër Schabir Shaik het tydens die opening van ŉ restaurant in Umhlanga, KwaZulu-Natal, heel gesond voorgekom. Albei mans is vroeër op mediese parool vrygelaat weens hul gesondheidstoestand. Duduzile Zuma-Sambudla het foto’s van haar pa en Shaik op Twitter gedeel waar hulle heel gesellig lyk tydens die opening van die Zuma-restaurant. Die restaurant is nie na oudpres. Zuma vernoem nie en behoort ook nie aan hom nie. “Die media het gedink hulle sou op die gholfbaan ontmoet, maar hulle het by die Zuma-restaurant ontmoet,” het Zuma-Sambudla by die foto’s geskryf. Shaik, wat al in 2009 op mediese parool vrygelaat is, is al verskeie kere op die gholfbaan gesien en daar is al jare lank vrae of sy gesondheid dan wel van so ŉ aard is dat mediese parool geregverdig was. Zuma is in September verlede jaar op mediese parool vrygelaat. Die oudpresident is in Julie 2021 tot 15 maande tronkstraf gevonnis vir minagting van die hof nadat hy geweier het om voor die Zondo-kommissie van ondersoek na staatskaping te verskyn. Hy het hom in Julie aan die polisie oorgegee en skaars ŉ maand lank tronkstraf uitgedien voordat hy in die hospitaal opgeneem is. Hy het kort daarna ŉ operasie ondergaan. Die departement van korrektiewe dienste (DKD) het destyds tydens Zuma se vrylating op mediese parool gesê die oudpresident is geregtig daarop gegrond op ŉ mediese verslag wat sy dokters by die departement ingedien het. “Gevangenes wie se daaglikse aktiwiteite aansienlik deur hul gesondheid belemmer word, kom in aanmerking vir parool, al is hulle nie terminaal siek nie,” het die departement se verklaring gelui. Die howe het egter nie saamgestem nie. Die appèlhof het verlede week beslis Zuma moet terug tronk toe vir ŉ tydperk soos bepaal deur die DKD. Die hof het beslis dat Zuma se vrylating op mediese parool onregmatig en ongrondwetlik was. Die DKD het egter te kenne gegee dat hy gaan appelleer teen die appèlhof se beslissing. Die DKD is van mening dat ŉ ander hof tot ŉ ander beslissing kan kom. Die Jacob G Zuma-stigting het vroeër in reaksie op die uitspraak gesê dit is “niks anders nie as ŉ oefening in onmenslikheid en vernederende straf”. Die stigting is verder van mening dat Zuma reeds sy vonnis teen 7 Oktober ten volle uitgedien het en dat niemand twee keer vir dieselfde oortreding gestraf kan word nie. The Media Thought They Would Meet On The Golf Course But They Met At Zuma Restaurant (Now You Know I Had To Give The Haters Chest Pains…) pic.twitter.com/fHUBr0s86U — Dudu Zuma-Sambudla (@DZumaSambudla) November 25, 2022